題黄巖夏氏曉山亭詩卷
作者：趙孟堅
朝代：宋

paragraphs: 玄暉工畫山，最識山之趣。
每言籠朝雲，乃是奇絕處。
君家結幽亭，兩峯正當戶。
窣堵冠其巔，雲中雙筆露。
宗老爲扁名，得自昌黎句。
相當卷書坐，塤箎遞吟賦。
是時神宇泰，白雲未飛去。
滃然截山腰，素練初橫布。
須臾朝陽升，景象幾更互。
盤旋宛遊龍，披離擘輕絮。
春澌苒而泮，青烟惟一縷。
霏微辨岡巒，歷落分島嶼。
露晞如膏沐，蒼翠盡還故。
松針與篁叢，貫穿珠無數。
應接良不暇，詩料亦既冨。
只憂紅塵生，分我淡思慮。
更須清夜來，四更看月吐。